CELEX: 52016PC0598
Language: lt
Date: 2016-09-19
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio

EUROPOS KOMISIJA
            Briuselis, 2016 09 19
            COM(2016) 598 final
            2016/0277(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu, kurį Komisija užregistravo 2016 m. kovo 30 d., Italijos Respublika paprašė leidimo toliau taikyti nukrypti leidžiančią priemonę dėl teisės į PVM, taikomo tam tikrų rūšių transporto priemonėms, atskaitą. Vadovaudamasi PVM direktyvos 395 straipsnio 2 dalimi, 2016 m. birželio 22 d. raštu Komisija pranešė kitoms valstybėms narėms apie Italijos Respublikos prašymą. 2016 m. birželio 23 d. raštu Komisija pranešė Italijos Respublikai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               PVM direktyvos 168 ir 168a straipsniuose nustatyta, kad apmokestinamasis asmuo turi teisę į PVM, mokėtino už savo apmokestinamiesiems sandoriams įsigytas prekes ir paslaugas, atskaitą. Be to, PVM direktyvos 26 straipsnio 1 dalies a punkte nurodyta, kad veiklai skirto turto dalį sudarančių prekių naudojimas asmeninėms reikmėms laikytinas paslaugų teikimu už atlygį, jeigu PVM už šias prekes galėjo būti visiškai arba iš dalies įtrauktas į atskaitą. Todėl šia sistema užtikrinama, kad būtų apmokestinamas galutinis vartojimas, jeigu atitinkamas pirkimo PVM buvo iš pradžių atskaitytas.
            
            
               Variklinių transporto priemonių atveju kartais sunku ir tampa našta apmokestinamiesiems asmenims nustatyti ir nurodyti naudojimo verslo ir asmeninėms reikmėms skirtumą, o mokesčių administratoriams – patikrinti, ar iš tikrųjų yra naudojama skirtingai. Taip būtų, net jeigu Italija pasinaudotų PVM direktyvos 168a straipsnio 2 dalyje numatyta galimybe apriboti išlaidų, susijusių su tarnybiniais automobiliais, atskaitą iki apmokestinamojo asmens faktinio naudojimo verslo reikmėms procentinės dalies. Be to, kadangi daug transporto priemonių naudojamos ir vienu, ir kitu tikslu, mokesčiai gali būti slepiami dideliu mastu.
            
            
               Siekdama supaprastinti PVM surinkimą ir kovoti su mokesčių slėpimu, Italijos Respublika paprašė Tarybos leidimo privaloma tvarka iki 2010 m. gruodžio 31 d. taikyti atskirą nukrypti leidžiančią nuostatą, pagal kurią jai būtų leista iki 40 % apriboti teisę į atskaitą, taikomą variklinėms kelių transporto priemonėms (išskyrus žemės ūkio arba miškų ūkio traktoriams, paprastai naudojamiems keleiviams arba kroviniams vežti keliais, kurių didžiausia leistina masė ne didesnė nei 3 500 kilogramų ir kuriose be vairuotojo sėdynės dar yra ne daugiau kaip aštuonios sėdynės), ir Taryba šį leidimą jai suteikė 2007 m.
                  1
                Tačiau reikėtų nurodyti, kad šis apribojimas nebuvo specialiai taikomas tam tikrų kategorijų transporto priemonėms, kaip antai transporto priemonėms, kurios yra prekių atsargų dalis, vairuotojų rengimo mokyklose naudojamos mokymui, naudojamos nuomai arba išperkamajai nuomai, naudojamos prekybos atstovų ir naudojamos kaip taksi. Be to, įmonėms nereikėtų įtraukti į apskaitą mokesčio už transporto priemonės naudojimą asmeninėms reikmėms. Šio sprendimo galiojimas pratęstas 2013 m. gruodžio 31 d. Tarybos sprendimu 2010/748/ES
                  2
                ir Tarybos įgyvendinimo sprendimu 2013/679/ES
                  3
                iki 2016 m. gruodžio 31 d.
            
            
               Remdamasi minėto sprendimo 6 straipsniu Italijos Respublika pateikė to sprendimo taikymo ataskaitą, kurioje peržiūrėtas procentinis apribojimas. 
            
            
               Iš Italijos Respublikos ataskaitoje pateiktos informacijos matyti, kad, ypač atsižvelgiant į labai didelį mažųjų įmonių skaičių Italijos Respublikoje (99 % arba 5,2 mln. apmokestinamųjų asmenų turi būti laikomi labai mažais subjektais, kuriuos iš esmės sudaro asmuo arba asmuo ir tik vienas darbuotojas), apribojimas iki 40 % vis tiek atitiktų esamas aplinkybes, todėl yra tinkamas.
            
            
               
                  Tačiau pratęstas taikymo laikotarpis turėtų būti ribotas, kad būtų galima įvertinti, ar nepasikeitė aplinkybės, kuriomis pagrįsta nukrypti leidžianti nuostata. Todėl nukrypti leidžiančios nuostatos taikymą siūloma pratęsti iki 2019 m. pabaigos ir paprašyti Italijos Respublikos pateikti naują ataskaitą, jeigu pasibaigus šiam terminui būtų numatoma pateikti naują prašymą dėl pratęsimo. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               Direktyvos 2006/112/EB 176 straipsnyje nustatyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra keletas esamos padėties nekeitimo nuostatų, kuriomis ribojama teisė į PVM, susijusio su variklinėmis transporto priemonėmis, atskaitą.
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti apribojimas
                     4
                  , tokia nukrypti leidžianti nuostata yra tinkama, kol laukiama, kol šios taisyklės bus suderintos ES lygmeniu. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Europos Sąjungos kompetencijai. Todėl subsidiarumo principas netaikomas.
               
            
         
         
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – užkirsti kelią tam tikrų formų mokesčių slėpimui ar vengimui ir supaprastinti PVM surinkimo procedūrą konkrečiame sektoriuje.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Kitos priemonės būtų netinkamos dėl šios priežasties:
               
               
                  Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               ••Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Italijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Pasiūlymu siekiama kovoti su PVM slėpimu ir supaprastinti mokesčio surinkimo tvarką, todėl jo poveikis gali būti teigiamas tiek įmonėms, tiek administracijai, nes reikšmingai sumažėtų administracinė našta. Italija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
               
                  Pasiūlymu siekiama leisti Italijai 2017–2019 m. toliau riboti teisę į atskaitą, taikomą tam tikroms transporto priemonėms ir susijusioms išlaidoms, kaip Sprendimu 2007/441/EB buvo leista daryti iki 2016 m. Italija pagal Tarybos reglamento Nr. 1553/89 6 straipsnio 4 dalį skaičiuoja atitinkamą kompensaciją už automobilius ir susijusias išlaidas, todėl turėtų toliau tai daryti iki 2019 m.
               
            
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Nustatytas automatinis galiojimo terminas – 2019 m. gruodžio 31 d.
               
            
            
               Jeigu Italija norėtų, kad šią nukrypti leidžiančią priemonę būtų leista toliau taikyti po 2019 m., ne vėliau kaip 2019 m. balandžio 1 d. reikėtų pateikti Komisijai naują vertinimo ataskaitą ir prašymą leisti toliau taikyti šią priemonę.
            
         
         
            
               2016/0277 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  5
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2007/441/EB
                  6
                Italijai suteiktas leidimas iki 40 % apriboti teisę į atskaitą įtraukti pridėtinės vertės mokestį (PVM), apskaičiuotą už išlaidas, susijusias su variklinėmis kelių transporto priemonėmis, kurios naudojamos ne vien verslo tikslais. Be to, Sprendime 2007/441/EB nustatyta, kad transporto priemonių, kurioms pagal tą sprendimą taikomas teisės į PVM atskaitą apribojimas, naudojimas asmeninėms reikmėms neturi būti laikomas paslaugų teikimu už atlygį. Sprendime 2007/441/EB taip pat pateiktos transporto priemonių ir išlaidų, kurioms taikomas sprendimas, apibrėžtys ir transporto priemonių, kurioms jis specialiai netaikomas, sąrašas. Sprendimas 2007/441/EB buvo iš dalies pakeistas Tarybos įgyvendinimo sprendimu 2010/748/EB
                  7
               , o vėliau – Tarybos įgyvendinimo sprendimu 2013/679/ES
                  8
               , kuriame nustatyta, kad galiojimo pabaigos data yra 2016 m. gruodžio 31 d.;
            
            
               (2)2016 m. kovo 31 d. Komisijos užregistruotame rašte Italija paprašė leidimo pratęsti priemonės, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio, taikymą, kad su tam tikromis variklinėmis kelių transporto priemonėmis, kurios naudojamos ne vien verslo tikslais, susijusioms išlaidoms būtų galima toliau taikyti teisės į PVM atskaitą apribojimą;
            
            
               (3)remdamasi Tarybos sprendimo 2007/441/EB, su pakeitimais, 6 straipsniu, Italija Komisijai pateikė to sprendimo taikymo ataskaitą, kurioje peržiūrėtas procentinis apribojimas. Iš Italijos pateiktos informacijos vis dar matyti, kad teisės į PVM atskaitą apribojimas iki 40 % atitinka esamas susijusių transporto priemonių naudojimo verslo ir ne verslo tikslais, aplinkybes. Todėl Italijai turėtų būti leidžiama toliau ribotą laikotarpį (iki 2019 m. gruodžio 31 d.) taikyti priemonę;
            
            
               (4)2016 m. birželio 22 d. raštu Komisija pranešė kitoms valstybėms narėms apie Italijos prašymą. 2016 m. birželio 23 d. raštu Komisija pranešė Italijai, kad turi visą prašymui įvertinti būtiną informaciją;
            
            
               (5)jeigu Italija prašytų priemonės taikymo laikotarpį dar pratęsti po 2019 m., ne vėliau kaip 2019 m. balandžio 1 d. Komisijai turėtų būti pateikta ataskaita ir pratęsimo prašymas;
            
            
               (6)nukrypti leidžianti nuostata neturi poveikio Sąjungos nuosaviems ištekliams, kuriuos sudaro surenkamas pridėtinės vertės mokestis;
            
            
               (7)todėl Sprendimas 2007/441/EB turėtų būti atitinkamai iš dalies pakeistas, 
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sprendime 2007/441/EB 6 ir 7 straipsniai pakeičiami taip:
            
            
               „6 straipsnis
            
         
         
            
               Prašymas dėl šiame sprendime numatytų priemonių taikymo laikotarpio pratęsimo pateikiamas Komisijai ne vėliau kaip 2019 m. balandžio 1 d.
            
            
               Su bet kokiu prašymu dėl šių priemonių taikymo laikotarpio pratęsimo pateikiama ataskaita, kurioje peržiūrėtas teisei į atskaitą įtraukti PVM, apskaičiuotą už išlaidas, susijusias su variklinėmis kelių transporto priemonėmis, kurios naudojamos ne vien verslo tikslais, taikomas procentinis apribojimas.“;
            
            
               7 straipsnis
            
            
               Šis sprendimas nustoja galioti 2019 m. gruodžio 31 d.“
            
            
               2 straipsnis
            
            
               Šis sprendimas skirtas Italijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2007 m. birželio 18 d. Tarybos sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 165, 2007 6 27, p. 33).
               
               
                  
                     (2)
                  2010 m. lapkričio 29 d. Tarybos įgyvendinimo sprendimas 2010/748/EB, kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 318, 2010 12 4, p. 45).
               
               
                  
                     (3)
                  2013 m. lapkričio 15 d. Tarybos įgyvendinimo sprendimas 2013/679/ES, kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 316, 2013 11 27, p. 37).
               
               
                  
                     (4)
                  COM(2004)728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d. (OL C 153, 2014 5 21, p. 3).
               
               
                  
                     (5)
                  OL L 347, 2006 12 11, p. 1.
               
               
                  
                     (6)
                  2007 m. birželio 18 d. Tarybos sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 165, 2007 6 27, p. 33).
               
               
                  
                     (7)
                  2010 m. lapkričio 29 d. Tarybos įgyvendinimo sprendimas 2010/748/EB, kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 318, 2010 12 4, p. 45).
               
               
                  
                     (8)
                  2013 m. lapkričio 15 d. Tarybos įgyvendinimo sprendimas 2013/679/ES, kuriuo iš dalies keičiamas Sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 316, 2013 11 27, p. 37).